SCP ปันผลสม่ำเสมอ
มีการวิเคราะห์กันว่า แนวโน้มผลประกอบการในไตรมาส 3 ของ SCP ยังดีต่อเนื่องจากรายได้ที่เพิ่มขึ้นตั้งแต่ไตรมาส 1 และ 2 เป็นผลมาจากรายได้ในส่วนของรถไฟฟ้าสายสีส้มที่มีมูลค่างานสูงประมาณ 400 ล้านบาท ซึ่งจะยังมีการรับรู้ได้ต่อในไตรมาสที่ 3
21 ก.ย. 2561

คุณค่าบริษัท
มีการวิเคราะห์กันว่า แนวโน้มผลประกอบการในไตรมาส 3 ของ บริษัท ทักษิณคอนกรีต จำกัด (มหาชน) หรือ SCP ยังดีต่อเนื่องจากรายได้ที่เพิ่มขึ้นตั้งแต่ไตรมาส 1 และ 2 เป็นผลมาจากรายได้ในส่วนของรถไฟฟ้าสายสีส้มที่มีมูลค่างานสูงประมาณ 400 ล้านบาท ซึ่งจะยังมีการรับรู้ได้ต่อในไตรมาสที่ 3
ดังนั้นภาพรวมผลประกอบการไตรมาส 3 คาดว่าจะยังเติบโตจากรายได้ในส่วนนี้ที่เพิ่มขึ้นต่อ 
หลังจากที่ผลการดำเนินงานไตรมาส 2 สิ้นสุดวันที่ 30 มิถุนายน 2561 บริษัทมีรายได้รวมขยับขึ้นมาอยู่ที่ 545.92 ล้านบาท จากงวดเดียวกันของปีก่อน 369.11 ล้านบาท ซึ่งเป็นผลจากรายได้จากการขายเพิ่มขึ้น, รายได้จากการให้บริการเพิ่มขึ้น และรวมรายได้จากการขายและการให้บริการเพิ่มขึ้น ส่งผลให้บริษัทมีกำไรขยับขึ้นมาอยู่ที่ 87.02 ล้านบาท หรือ 0.29 บาทต่อหุ้น จากงวดเดียวกันของปีก่อน 54.32 ล้านบาท
ขณะที่ผลการดำเนินงานงวดหกเดือน สิ้นสุดวันที่ 30 มิถุนายน 2561 บริษัทมีรายได้รวมขยับขึ้นมาอยู่ที่ 1,005.36 ล้านบาท จากงวดเดียวกันของปีก่อน 728.38 ล้านบาท ส่งผลให้บริษัทมีกำไรขยับขึ้นมาอยู่ที่ 162.08 ล้านบาท หรือ 0.54 บาทต่อหุ้น จากงวดเดียวกันของปีก่อน 102.51 ล้านบาท หรือ 0.34 บาทต่อหุ้น เป็นการสะท้อนถึงการเติบโตที่ชัดเจน
ส่วนแนวโน้มในปีหน้าตั้งเป้าเติบโตในระดับ 3%-5% เป็นปกติที่ตั้งเป้ารายได้ในระดับเลขหลักเดียว โดยต้องติดตามการลงทุนภาครัฐประกอบ ซึ่งหากการลงทุนภาครัฐมีเข้ามามากก็จะเป็นปัจจัยหนุนผลประกอบการ เนื่องจากโดยปกติรายได้ของบริษัท 60% มาจากภาครัฐ และอีก 30% มากจากภาคเอกชน ส่วนอีก 10% มาจากการไฟฟ้า โดยรวมการเติบโตยังคงต้องรอการลงทุนภาครัฐ หากการลงทุนภาครัฐเกิดขึ้นมากบริษัทจะมีส่วนได้ประโยชน์
ประเด็นสำคัญบริษัทมีการจ่ายเงินปันผลสม่ำเสมอ ระดับอัตราผลตอบแทนเงินปันผลอยู่ในระดับ 4%-5% มาต่อเนื่อง โดยเงินปันผลจ่ายปีที่ผ่านมาอยู่ที่ 0.40 บาท จากผลประกอบการในครึ่งปีนี้ที่เพิ่มขึ้น 58% คาดว่าจะส่งผลให้ผลตอบแทนจากเงินปันผลในผลประกอบการปีนี้เพิ่มขึ้นตาม และในกรณีแย่สุดจ่ายเงินปันผลเท่ากับปีก่อนที่ 0.40 ที่ระดับราคาปิดที่ 8.40 ก็ยังให้อัตราผลตอบแทนจากเงินปันผลที่ 4.7% ซึ่งโดยปกติควรจะจ่ายเงินปันผลเพิ่มขึ้นตามผลประกอบการ
นอกจากนี้ บริษัทมีค่า P/E ที่ 8.61 เท่า และ P/BV ที่ 1.37 เท่า ถือว่าเป็นระดับที่ต่ำในกลุ่มวัสดุก่อสร้างขณะที่มีกำไรต่อเนื่อง
สิ่งสำคัญคือ เมื่อนำมูลค่าทางบัญชีต่อหุ้นอยู่ที่ 6.13 บาท มาคำนวณค่า P/BV ที่ระดับ 1.50 เท่า ซึ่งเป็นการคำนวณแบบอนุรักษ์นิยม จะได้ราคาเหมาะสมที่ระดับ 9.20 บาท และเมื่อนำมาเทียบกับราคาหุ้นบนกระดานที่ระดับ 8.70 บาท แสดงว่ายังเหลือแก๊ปให้นักลงทุนเข้าเล่นได้นิดหน่อย
ดังนั้นถือว่า SCP ยังเป็นหุ้นที่น่าลงทุนในการรอรับปันผล
…
ผู้ถือหุ้นรายใหญ่
รายชื่อกรรมการ